
A kamatmaximum kijátszására szolgáló ügyletek az ókori Rómában

Az értekezés olyan témakört jelöl meg vizsgálódása tárgyaként, mely már az ókori Rómában is jogi szabályozást követelt meg. A pénz megjelenésével egyidejűleg terjedt el az egyik legfontosabb kereskedelmi ügylet, a kölcsön (mutuum), melyet általában magánszemélyek igényeltek a kor üzletembereitől. Az ókori Rómában nem léteztek még ugyan a mai értelemben vett bankok és bankárok, de előfutáraik már fellelhetőek a történelem e korai szakaszában is. Az ilyen gazdasági tevékenységet folytatók a pénzkereskedelemből igyekeztek hasznot húzni, ezért elkezdtek tőkehasználati díjat, kamatot (usura) szedni, ez biztosított lehetőséget az uzsorás ügyletek térnyerésének.
A dolgozatban az általános mértéket meghaladó ügyleti kamatokat legális és illegális típusokba sorolva tárgyalom. Legálisnak számított a tengeri kölcsön (foenus nauticum) és a sportolóknak nyújtott kölcsön esete, melyeknél az általános kamatmaximum túllépésének lehetőségét az ügyletekben rejlő magas fokú kockázat indokolta.
A két legismertebb illegális uzsorás ügylet a contractus trinus és a contractus mohatrae voltak. Az előbbi egy lecsupaszított társasági szerződésnek minősül, ahol az egyik társ, az adós minden kockázatot magára vállal, s a másik felet, a hitelezőt így anyagi hasznokhoz juttatja elsősorban azáltal, hogy a tőkét jövedelmezően fekteti be. Az utóbbi ügylet pedig tulajdonképpen két adásvétellel leplezett kölcsönt jelent, melynél a vételárak közötti különbözet rejti az uzsorakamatot. A dolgozat részletesen tárgyalja az intézmény peresíthetőségét és a veszélyviseléssel kapcsolatban felmerült kérdéseket is.
A vizsgálat végül az uzsorások tevékenységének visszaszorítására tett kísérletek ismertetésével zárul, melynek fókuszában a senatusconsultum Macedonianum keletkezési körülményeinek és célzott joghatásának elemzése áll.
A kutatás a primer források segítségével és a szekunder irodalomban fellelhető álláspontok ütköztetésével igyekszik teljes körűen feltárni az általános mértéket meghaladó ügyleti kamat kikötésének lehetőségeit az ókori Rómában.



